AARHUS: Aarhus Nord-krydset, hvor Djursland-motorvejen og E45 løber sammen, skal udvides.

Det ligger fast efter, at Regeringen og Dansk Folkeparti mandag skrev under på en aftale om udmøntning af midler til bedre fremkommelighed og trafiksikkerhed.

Udbygningen består af en forlængelse af rampen fra E45 til Djurslandmotorvejen fra syd i form af et parallelt spor. På en del af parallelsporet og på den del af rampen, der ligger før afgreningen mod Aarhusvej etableres der to spor.

Udvidelsen skal få trafikken til at glide bedre på frakørslen, hvor Vejdirektoratet i en analyse har påpeget, at trafikken på E45 pakker sammen i det inderste spor langt før forbindelsesrampen mod Djurslandmotorvejen. Et problem, der særligt gælder i myldretiden om morgenen.